Meghan Markle a princ Harry pri návšteve vianočnej omše na Štedrý deň 2017
Meghan Markle s princom Harrym na Vianoce 2017. Vľavo princ William a vojvodkyňa Catherine
Meghan Markle a princ Harry pri návšteve Belfastu v Severnom Írsku v marci 2018
**Meghan, vojvodkyňa zo Sussexu** rodným menom **Rachel Meghan Marklová**; (\* 4. august 1981, Los Angeles, Spojené štáty) je manželka britského kráľovského princa Harryho, vojvodu zo Sussexu, humanitárna pracovníčka a bývalá americká herečka.

Mladosť a vzdelanie
-------------------

Narodila sa a vyrastala v Los Angeles. Je zmiešaného pôvodu, jej matka Doria Loyce Raglandová je Afroameričanka, je nositeľkou magisterského titulu v oblasti sociálnych prác, pracuje ako terapeutka a inštruktorka jogy. Otec Thomas Wayne Markle je pôvodom z Holandska, je držiteľom ceny Emmy za scénické osvetlenie.

Od piatich rokov Meghan Marklová navštevovala veľa súkromných škôl, medzi nimi napríklad Hollywood Little Red Schoolhouse. V dvanástich rokoch začala študovať na rímskokatolíckej dievčenskej škole „Immaculate Heart High School" v Los Angeles. V roku 2003 absolvovala Severozápadnú univerzitu, kde študovala divadelné umenie. Krátko potom začala pracovať na americkom veľvyslanectve v Buenos Aires.

Herecká kariéra
---------------

Ešte v čase svojho hereckého štúdia pracovala ako kaligrafka na voľnej nohe. V roku 2002 sa prvýkrát objavila ako herečka, a to v epizóde televízneho seriálu *General Hospital*. V roku 2010 dostala úlohy vo filmoch *Get Him to the Greek* a *Nezabudni na mňa*. V roku 2011 hrala vo filme *Šéfovia na zabitie* a o rok neskôr sa podieľala na natáčaní krátkeho filmu *The Candidate*, v ktorom hrala úlohu sekretárky. V roku 2009 sa objavila vo dvoch epizódach seriálu *Fringe*, natáčaného televíznou sieťou FOX Broadcasting Company. Od roku 2011 sa objavovala v televíznom seriáli *Kravaťáci*, a to v roli koncipientky Rachel Zane. Ďalej je tiež známa pre svoju úlohu Amy Jessup, špeciálnej agentky FBI, ktorú stvárnila v sci-fi seriáli *Hranice nemožného*. Tiež sa objavila v epizódach snímok *Century City*, *Kriminálka New York*, *90210: Nová generácia*, *Cuts*, *Knight Rider - Legenda sa vracia*, *The Apostles*, *The League*, *Vtierka Castle*, *Extant* a v niekoľkých ďalších.

Spoločenské aktivity
--------------------

Bola zakladateľkou a šéfredaktorkou webovej stránky *The Tig*, zaoberajúcej sa otázkami životného štýlu. V apríli 2017 oznámila, že túto prácu ukončila. V septembri 2016 vyprodukovala spolu s kanadskou odevnou spoločnosťou „Reitmans" rad cenovo dostupných dámskych pracovných odevov.

V roku 2016 sa stala veľvyslankyňou „World Vision Canada", pre ktorú cestovala do Rwandy v rámci kampane pre čistú vodu (*Clean Water Campaign*). V roku 2014 sa stala poradkyňou pre medzinárodnú charitu One Young World, pre ktorú prehovorila na jej výročnom summite v Dubline. V roku 2016 sa zúčastnila tohoto zhromaždenia aj v kanadskej Ottawe.
Spolupracovala tiež s Organizáciou spojených národov v jej programe United Nations Women, konkrétne pri *United Nations Entity for Gender Equality and the Empowerment of Women* (Odbor OSN pre rovnosť pohlaví a posilnenie žien).

Záľuby a priateľstvo
--------------------

Označuje sa za gurmánku, čo bolo tiež vnesené do jej role Rachel Zane v *Kravaťákoch*. Je blízkou priateľkou tenistky Sereny Williamsovej, Jessicy Mulroney a Bena Mulroneyho zo spravodajstva E! News.

Vzťahy a manželstvo
-------------------

Dňa 20. septembra 2011 sa vydala za filmového herca a producenta Trevora Engelsona, s ktorým mala vzťah už od roku 2004. V máji 2013 sa ale rozišli a po troch mesiacoch nasledoval rozvod. Predtým, než sa zoznámila s princom Harrym, bola vo vzťahu s Corym Vitiello.

Jej zoznámenie s britským princom Harrym v júni 2016 a ich následné priateľstvo z nej urobili najvyhľadávanejšiu herečku na internetovom vyhľadávači Google za rok 2016. Dňa 27. novembra 2017 bola ohlásená ich svadba, ktorá sa potom uskutočnila 19. mája 2018 na kráľovskom zámku Windsor.

Od svojej svadby žijú spoločne v dome zvanom Nottingham Cottage, ktorý sa nachádza na pozemkoch Kensingtonského paláca v Londýne. Dňa 15. októbra 2018 oznámil manželský pár, že očakávajú svoje prvé dieťa a narodenie zdravého syna oznámili 6. mája 2019 na svojom oficiálnom instagramovom účte. Syn menom Archie Mountbatten-Windsor sa narodil 6. mája 2019 o 5.26 ráno britského času. Dňa 6. júla 2019 bol ich syn, Archie Mountbatten-Windsor, pokrstený v súkromnej kaplnke na hrade Windsor. V júli 2020 potratila. Dňa 14. februára 2021 bolo oznámené druhé tehotenstvo páru. V rozhovore s Oprah Winfrey oznámili, že očakávajú dcéru. Lilibet „Lili" Diana Mountbatten-Windsor sa narodila 4. júna 2021 o 11:40 v nemocnici v Santa Barbare, Kalifornia, USA.

Filmografia
-----------

### TV seriál

| Rok | Názov | Rola | Poznámky |
| --- | --- | --- | --- |
| 2002 | *General Hospital* | Jill | 1 epizóda |
| 2004 | *Century City* | Natasha | Epizóda: A Mind is a Terrible Thing to Lose |
| 2005 | *Cuts* | Cori | Epizóda: My Boyfriend 's Back |
| *Love, Inc.* | Teresa Santos | Epizóda: One on One |
| 2006 | *1 vs. 100* | Seba samú |  |
| *The War at Home* | Susan | Epizóda: The Seventeen-Year Itch |
| *Kriminálka New York* | Veronica Perez | Epizóda: Murder Sings the Blues |
| *Deceit* | Gwen |  |
| 2007 | *Deal or No Deal* | Seba samú | 4 epizódy |
| 2008 | *90210: Nová generácia* | Wendy | 2 epizódy |
| *'Til Death* | Tara | Epizóda: Joy Ride |
| 2009 | *Knight Rider - Legenda sa vracia* | Annie Ortiz | Epizóda: Fight Knight |
| *Without a Trace* | Holly Shepard | Epizóda: Chameleon |
| *Fringe* | Amy Jessup | 2 epizódy |
| *The League* | náhodné dievča | Epizóda: The Bounce Test |
| 2010 | *Kriminálka Miami* | Leah Montoya | Epizóda: Backfire |
| *The Boys and Girls Guide to Getting Down* | Dana |  |
| 2011-2018 | *Kravaťáci* | Rachel Zane | Hlavná postava |
| 2012 | *Castle na zabitie* | Charlotte Boyd | Epizóda: Once Upon a Crime |
| 2014 | *Extant* | dievča pri stole | Epizóda: Extinct |
| *When Sparks Fly* | Amy Peterson |  |
| 2016 | *Dater 's Handbook* | Cassandra Brand |

### Film

| Rok | Názov | Rola | Poznámky |
| --- | --- | --- | --- |
| 2005 | *A Lot like Love* | Cestujúci v lietadle |  |
| 2010 | *Get Him to the Greek* | Tatiana | Neoficiálny |
| *Nezabudni na mňa* | Megan |  |
| 2011 | *Šéfovia na zabitie* | Jamie |  |
| 2015 | *Anti-Social* | Kirsten |  |

Referencie
----------

1. ↑   *Princ Harry se bude ženit. Vezme si svou americkou přítelkyni, herečku Meghan Markleovou* [online]. magazin.aktualne.cz, 2017-11-27, [cit. 2019-08-04]. Dostupné online.
2. ↑   Nottingham Cottage: The Kensington home where Meghan and Harry live as a married couple. *The Daily Telegraph*. Dostupné online. ISSN 0307 – 1235. (po anglicky)
3. ↑   Meghan and Harry expecting baby. *BBC News*. Dostupné online. (po anglicky)
4. ↑   Royaler Nachwuchs: Herzogin Meghan und Prinz Harry erwarten ihr erstes Kind. *Frankfurter Allgemeine*. Dostupné online. ISSN 0174-4909. (po nemecky)
5. ↑   Je to kluk. Vévodkyně Meghan porodila. *Novinky.cz*. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Meghan, vojvodkyňa zo Sussexu**

Zdroj
-----

*Tento článok je čiastočný alebo úplný preklad článku Meghan, vévodkyně ze Sussexu na českej Wikipédii.*

Autoritné údaje: * BnF: 16687080v
* GND: 1147348987
* ISNI: 000000037816282X
* LCCN: no2012087025
* NK ČR: xx0228877
* VIAF: 255735746
* WorldCat: lccn-no2012087025